
IRLANDA

Date generale


Insula Irlanda este situată în nord-vestul Europei continentale, fiind înconjurată la vest, nord şi sud de Oceanul Atlantic şi la est de Marea Irlandei, care o separă de Marea Britanie. Supranumită „Insula Verde”, Republica Irlanda ocupă aproximativ 85% din teritoriul Insulei Irlanda. Din anul 1921, insula este împărţită în două entităţi politice diferite: Statul Irlandez Independent şi Irlanda de Nord (care cuprinde şase din cele nouă comitate ale vechii provincii a Ulsterului), parte a Regatului Unit al Marii Britanii şi Irlandei de Nord.


Preşedintele Republicii Irlanda este, de la 11 noiembrie 2004
, doamna Mary McALEESE, iar  Primul ministru, aflat la cel de-al doilea mandat, este Bartholomew Patrick AHERN.


Din 1973, Irlanda este membră a Uniunii Europene.

Nume oficial: Éire/Ireland (Irlanda)                                                                                                                                                                                                                                                                                                                                                                                                                                                                                                                                                                                                                                

Capitala: Dublin

Suprafaţa:  70.300 km2  
Populaţia: 3.917.000 locuitori 

Religia: romano-catolică (cca 92%), protestantă (3%),  alte religii (sub 1%)

Limbi oficiale: prima limbă oficială a Irlandei este irlandeza (iiri)
, iar cea de-a doua limbă oficială este engleza (art.8 din Constituţie). 

Sărbătoarea naţională: 17 martie – Ziua Sfântului Patrick (St.Patrick’s Day)

Organizaţii internaţionale din care face parte: membră  a ONU din 1955, Irlanda face parte din numeroase agenţii specializate ale acestei organizaţii: Organizaţia Internaţională a Muncii, Inaltul Comisariat pentru Refugiaţi, Organizaţia pentru Alimentaţie şi Agricultură, Organizaţia Mondială a Sănătăţii, Organizaţia pentru Educaţie, Ştiinţă şi Cultură, Agenţia Internaţională pentru Energia Atomică, Organizaţia Maritimă Internaţională, Organizaţia pentru Dezvoltare Industrială, etc.


In 1973, Irlanda, împreună cu Marea Britanie şi Danemarca, s-a alăturat celor 6 state membre ale Pieţei Comune. Irlanda desemnează un membru în Comisia Europeană şi alege 15 membri pentru Parlamentul European.


Irlanda este membru fondator al Consiliului Europei. Ea este membră a forului pan-european de securitate şi cooperare (OSCE).

Deşi nu este membră NATO, Irlanda a aderat recent la Consiliul Parteneriatului Euro-Atlantic. Hotărârea guvernului de a se ralia acestei iniţiative de cooperare în materie de securitate inspirată de NATO nu a dat loc la controverse şi a stabilit cadrul unui nou consens naţional asupra politicii Irlandei în materie de securitate.


 Scurt istoric

Irlandezii de astăzi îşi au originea în triburile celtice (gaeli) care au ocupat insula în secolul V î.Hr. La începutul erei noastre, în Irlanda existau mici comunităţi tribale celte, organizate în regate. In secolul V, Sfântul Patrick (devenit mai tîrziu patronul naţional al Irlandei) a introdus creştinismul pe insulă. Intre secolele VIII-XI, încercările vikingilor de a se stabili în Irlanda, atraşi fiind de averile marilor aşezări de călugări, eşuează; dominaţia lor ia sfârşit în 1014, odată cu înfrângerea suferită în faţa celţilor conduşi de regele Brian Boru. 

Secolul XII a fost martorul primei implicări a Angliei în Irlanda. În 1171, regele Henry al II-lea proclamă suveranitatea statului englez asupra Irlandei, iniţiind astfel un îndelungat proces de subjugare a poporului irlandez.


In 1541, regele Angliei, Henry al VIII-lea, s-a autodeclarat rege al Irlandei. Spre sfârşitul secolului al XVI-lea, în timpul domniei Elisabeta I, Irlanda a fost colonizată cu protestanţi englezi şi scoţieni; aceştia au ocupat cele mai bune teritorii ale insulei, iar încercările de revoltă ale irlandezilor, ajunşi în stare de iobăgie, au fost înfrânte.

La mijlocul secolului al XVII-lea, Oliver Cromwell  a cucerit întreaga Irlandă, pregătind, prin măsurile luate, deschiderea întregii insulei pentru colonizare. Situaţia irlandezilor s-a înrăutăţit şi mai mult după ce regele catolic al Angliei, James al II-lea, a fost alungat, iar susţinătorii săi învinşi de către protestantul Wilhelm de Orania, în bătălia de la Boyne din 1690.  

La 1 ianuarie 1801, prin Actul Unirii (Act  of Union) Irlanda  a devenit parte a „Regatului Unit al Marii Britanii şi Irlandei”. Dorindu-şi autonomia şi independenţa, irlandezii s-au opus din prima clipă tratatului de uniune. Exploatarea nemiloasă, foametea şi emigrarea au condus la scăderea populaţiei Irlandei de la 8,2 milioane locuitori în 1841, la 4,5 milioane locuitori în 1901.

Rebeliunea naţionaliştilor irlandezi din 1916 (Răscoala de la Paşti) a condus la formarea primelor celule ale Armatei Republicane Irlandeze (IRA). Ducând o campanie de gherilă împotriva administraţiei britanice, membrii IRA doreau o Irlandă unificată şi instaurarea unui guvern socialist.  În ianuarie 1919, a luat fiinţă, efectiv, Armata Republicană Irlandeză, ca unitate a voluntarilor irlandezi care luptau împotriva dominaţiei britanice, iar după 1921, pentru unitatea şi independenţa Irlandei.

In 1921, în urma încheierii Acordului anglo-irlandez de la Londra, s-a creat Statul Liber Irlandez (Irish  Free State), care a primit statutul de dominion (statut asemănător cu cel al Canadei, Australiei, Noii Zeelande şi Africii de Sud). Şase comitate (din cele nouă) ale provinciei Ulster, unde protestanţii erau majoritari, nu au intrat în componenţa Irlandei, ci au rămas parte a Regatului Unit. Acceptarea Acordului de la Londra a avut drept consecinţă o puternică criză internă, care a condus la declanşarea unui război civil ce a durat până în 1923.  In luna decembrie 1925, urmare a încheierii unui acord între Marea Britanie, Statul Liber Irlandez şi Irlanda de Nord, s-a trasat frontiera reală între aceste teritorii. In anul 1936, Statul Liber Irlandez s-a asociat la Commonwealth.

In anul 1937, şeful Guvernului, Eamon de Valera a introdus o nouă Constituţie, prin care Irlanda s-a declarat stat suveran, independent şi democrat, sub numele de Statul Suveran Irlanda.

In anul 1948, Irlanda devine republică şi, în 1949, părăseşte Commonwealth-ul. In anul 1949, a fost adoptat „The Republic of Ireland Act”, reglementare ce rupea şi ultimele legături constituţionale ce legau Irlanda de Marea Britanie. 

Evoluţia relaţiilor politice dintre Irlanda, Irlanda de Nord şi Marea Britanie

In decembrie 1973, la Conferinţa de la Sunningdale, reprezentanţii Guvernelor Irlandei şi ai Marii Britanii, precum şi ai  principalelor partide politice din Irlanda de Nord, au încheiat aşa-numitul „Acord de la Sunningdale”, prezentat sub forma unui comunicat comun. In comunicat se prevedea înfiinţarea, în Irlanda de Nord, a unei noi Adunări, a unui Executiv  în care să fie reprezentaţi atât unioniştii, cât şi naţionaliştii, precum şi a Consiliului Irlandei, organism de promovare a cooperării dintre Nord şi Sud. Referitor la statutul Irlandei de Nord, ca parte a Marii Britanii, comunicatul conţinea acordul Irlandei ca orice modificare a acestuia să fie făcută cu aprobarea majorităţii populaţiei nord-irlandeze, precum şi disponibilitatea Marii Britanii de a accepta orice astfel de modificare. 

La 15 noiembrie 1985, între Guvernul Irlandei şi Guvernul Regatului Unit al Marii Britanii şi Irlandei de Nord s-a încheiat Acordul anglo-irlandez (tratat internaţional, înregistrat la ONU). Prevederile Acordul vizau: statutul Irlandei de Nord; creşterea rolului Consiliului interguvernamental anglo-irlandez; cooperarea transfrontalieră; relaţiile interparlamentare; aspecte politice, de securitate şi juridice. Conform acestui Acord, Guvernul irlandez urma să aibă un rol consultativ în administrarea Irlandei de Nord, fiind pentru prima oară când i se conferea dreptul de la participa la luarea deciziilor referitoare la administrarea Ulsterului.

Spre sfârşitul anului 1994, după ce IRA şi miliţiile protestante au încheiat un acord de încetare a focului, au început negocierile pentru soluţionarea problemei Irlandei de Nord. Astfel, în 1995, premierul britanic John Major şi omologul său irlandez John Bruton au semnat un acord-cadru ce prevedea instituirea unei autorităţi de stat comune pentru întreaga Irlandă.

La 13 octombrie 1997, premierul britanic Tony Blair s-a întâlnit, la Belfast, cu Gerry Adams,  liderul Sinn Fein (aripa politică a IRA); a fost prima întâlnire, de la divizarea Irlandei, dintre un şef al guvernului britanic şi un lider republican irlandez.

In perioada 6-9 aprilie 1998, s-au desfăşurat negocierile pentru încheierea acordului de reconciliere naţională, menit să pună capăt celor aproape trei decenii de conflicte şi să deschidă calea celei mai profunde schimbări în statutul politic al insulei, după împărţirea sa în 1921. Negocierile s-au desfăşurat între premierul britanic laburist Tony Blair, premierul Republicii Irlanda, Bertie Ahern, liderii celor două principale partide nord-irlandeze aflate în conflict – Gerry Adams (liderul Sinn Fein) şi  David Trimble (liderul Partidului Unionist din Ulster, probritanic), fiind prezidate de senatorul american George Mitchell, în calitate de coordonator al negocierilor.

 La 10 aprilie 1998, s-a încheiat Acordul Multilateral (Multy-Party Agreement, cunoscut şi sub denumirile de Acordul din Vinerea Mare-Good Friday Agreement, Acordul de la Belfast sau Acordul de pace pentru Irlanda de Nord), care viza o reformă radicală a structurilor politice din Irlanda de Nord, a relaţiilor sale cu Irlanda, precum şi a statutului său constituţional în cadrul Marii Britanii.

Acordul este un compromis delicat constituit din trei elemente complementare şi indisociabile: o adunare şi un executiv local la Belfast (în care unioniştii şi naţionaliştii să împartă puterea politică), instituţii transfrontaliere (care să răspundă de cooperarea între cele două administraţii irlandeze) şi un sistem de cooperare interguvernamentală între toate entităţile executive din arhipeleag.

Ca parte a Acordului din Vinerea Mare, în aprilie 1998, a fost încheiat Acordul britanico-irlandez (care a înlocuit Acordul anglo-irlandez din 1985).  Acesta conţinea prevederi referitoare la statutul şi guvernarea Irlandei de Nord, 

la înfiinţarea noilor organisme britanico-irlandeze (Consiliul Ministerial Nord/Sud, Consiliul Britanic-Irlandez, Conferinţa Interguvernamentală Britanico-Irlandeză) şi a organismelor de implementare prevăzute în Acordul din Vinerea Mare. Ulterior, în martie 1999, Guvernele Marii Britanii şi Irlandei au semnat 4 acorduri internaţionale adiţionale destinate punerii în aplicare a Acordului britanico-irlandez.  

Sistemul constituţional

Constituţia este legea fundamentală a statului. Ea a fost adoptată prin plebiscit la 1 iulie 1937, fiind succesoarea Constituţiei Camerei Deputaţilor (1919) şi a Constituţiei Statului Liber Irlandez (1922).

Consacrând principiul separaţiei puterilor în stat, Constituţia legiferează forma de guvernământ şi prerogativele Preşedintelui, Parlamentului şi Guvernului, structura şi competenţa instanţelor judecătoreşti, drepturile fundamentale ale cetăţenilor, principiile de bază ale politicii sociale etc. 

Constituţia poate fi amendată numai prin referendum.

Irlanda este republică parlamentară. Parlamentul Naţional (Oireachtas) este compus din Preşedinte (an Uachtarán) şi cele două Camere: Camera Deputaţilor (Dáil Éireann) şi Senat (Seanad Éireann). 

Puterea legislativă este exercitată de Parlament, puterea unică şi exclusivă de legiferare în stat.


Camera Deputaţilor este formată din 166 deputaţi (TDs - Teachtaí Dála), aleşi prin vot secret, pentru un mandat de 5 ani. Membrii acestui for sunt aleşi din  cele 41 de circumscripţii electorale existente.
 În funcţie de densitatea populaţiei fiecărei circumscripţii, norma de reprezentare este de un deputat la 30.000 de locuitori sau cel mult un deputat la 20.000 locuitori. Parlamentul are sarcina de a revizui numărul circumscripţiilor electorale cel puţin o dată la 12 ani.


Senatul este compus din 60 de membri. Dintre aceştia, 11 sunt desemnaţi de Primul ministru, iar 43 sunt aleşi, pe liste, de către colegiile electorale din 5 mari diviziuni socio-economice (cultură şi educaţie, agricultură, muncă şi protecţie socială, industrie şi comerţ, administraţie publică). Alţi 6 senatori provin din mediile academice, 3 fiind aleşi de Universitatea Naţională a Irlandei şi 3 de Universitatea din Dublin.


Parlamentul  este singurul organism investit cu putere de legiferare. El nu poate adopta legi contrare dispoziţiilor constituţionale. In situaţii de urgenţă naţională (război sau rebeliune armată, conflict armat la care statul nu participă, dar Camerele au stabilit că el poate aduce atingere intereselor fundamentale ale statului) Parlamentul are putere de legiferare deplină, putând depăşi limitele impuse de Constituţie, până când situaţia de urgenţă ia sfârşit.


Procedura legislativă este reglementată atât de Constituţie, cât şi de regulamentele celor două Camere. În principiu, orice proiect de lege este examinat succesiv în cele două Camere. Un proiect de lege poate fi depus atât la Camera Deputaţilor cât şi la Senat; fiecare Cameră are dreptul să facă amendamente la proiectele de lege adoptate de cealaltă Cameră.
 


Atribuţiile Senatului, reglementate prin Constituţie, sunt, în general, mai reduse decât cele ale Camerei Deputaţilor.  Prioritatea Camerei Deputaţilor în faţa Senatului este evidentă, în special în cazul  adoptării legii bugetului de stat şi a legilor financiare.  Proiectul de buget este depus de către Guvern la Camera Deputaţilor. La acest proiect, Senatul nu este abilitat să facă amendamente, ci el poate face, într-un termen de 21 de zile,  numai recomandări, pe care Camera Deputaţilor le poate adopta sau respinge. Tot în acest sens, menţionăm posibilitatea Camerei Deputaţilor de a insista pentru adoptarea unui proiect de lege pe care Senatul a refuzat să-l adopte în forma propusă de ea (fac excepţie proiectul de lege privind bugetul de stat şi proiectele de lege financiare). In acest caz, conform Constituţiei, după scurgerea unui termen de 270 de zile, se consideră că proiectul de lege a fost adoptat de cele două Camere. (La această prevedere constituţională  s-a recurs numai în două rânduri: în 1958 şi 1964). 

Preşedintele


Preşedintele este şeful statului şi comandantul suprem al forţelor armate. Conform Constituţiei, Preşedintele Irlandei este ales prin vot direct, pentru un mandat de 7 ani, putând fi reales o singură dată. Pentru această funcţie, poate candida orice cetăţean irlandez în vârstă de cel puţin 35 de ani, nominalizat de minimum 20 parlamentari sau de consiliile generale din 4 comitate. Poate candida, fără a fi necesară nominalizarea, Preşedintele în exerciţiu care urmează să-şi încheie mandatul sau un fost Preşedinte. 


Preşedintele nu are putere executivă. Rolul simbolic rezervat Preşedintelui este evidenţiat de faptul că o mare parte din competenţele consacrate de Constituţie sunt exercitate pe baza propunerilor făcute de Primul ministru: numeşte, după aprobarea de către Camera Deputaţilor, membrii Guvernului propuşi de Primul ministru; tot la propunerea Primului ministru, el poate dizolva Camera Deputaţilor. 


Rolul independent, de arbitru imparţial, al Preşedintelui se manifestă în exercitarea următoarelor prerogative constituţionale: ridicarea excepţiei de neconstituţionalitate cu privire la unele legi adoptate de cele două Camere şi trimiterea acestora la Curtea Supremă; refuzul de a dizolva Camera Deputaţilor la solicitarea unui Prim ministru care nu se mai bucură de sprijinul majorităţii parlamentare; aprobarea scurtării termenului de examinare de către Senat a unui proiect de lege iniţiat ca urmare a apariţiei unei situaţii de urgenţă naţională sau internaţională; refuzul de a semna anumite legi atunci când consideră că acestea trebuie aprobate prin referendum; convocarea întrunirii uneia din Camere sau a ambelor. 

Alte atribuţii: numeşte, la propunerea Camerei Deputaţilor, pe Primul ministru (Taoiseach); semnează şi promulgă legile adoptate de către Parlament; deţine comanda supremă a forţelor armate şi are dreptul de a acorda graţierea.


Interimatul funcţiei se asigură de către o Comisie prezidenţială, alcătuită din ministrul justiţiei şi preşedinţii celor două Camere ale Parlamentului.


Puterea executivă


Puterea executivă se exercită de către un Guvern format din 7-15 membri, care  trebuie să facă parte din una din Camerele Parlamentului, iar dintre aceştia, doar 2 pot fi senatori. Funcţiile de prim ministru, viceprim ministru şi ministru al finanţelor sunt rezervate membrilor Camerei Deputaţilor (art.28.7 din Constituţie).

Primul ministru, numit de Preşedintele Republicii la propunerea Camerei Deputaţilor, este şeful Guvernului.  Poziţia puternică a Primului ministru este evidenţiată de prerogativele pe care le are: de a propune Preşedintelui dizolvarea Camerei Deputaţilor, de a numi 11 membri ai Senatului şi de a înainta Preşedintelui propuneri pentru funcţia de consilier juridic al Guvernului (Attorney General). Acesta din urmă nu este membru al Guvernului, dar participă  oficial la şedinţele Executivului.

În general, miniştrii răspund de un singur departament de stat; în cazuri excepţionale, ei pot conduce simultan mai multe departamente. Organizarea departamentelor, numirea miniştrilor de stat (miniştrii adjuncţi), raporturile dintre miniştri, miniştrii adjuncţi şi înalţii funcţionari, precum şi alte probleme  legate de  organizarea şi funcţionarea ministerelor sunt reglementate prin lege.

Constituţia prevede explicit principiul răspunderii colective a Guvernului, responsabilitatea colectivă fiind cea care asigură coerenţa acţiunii puterii executive. Acţionând ca autoritate colectivă, Guvernul răspunde în faţa Camerei Deputaţilor de activitatea departamentelor de stat conduse de membrii săi, fapt ce implică obligaţia Primului ministru de a demisiona atunci cînd nu se mai bucură de susţinerea majorităţii membrilor Camerei Deputaţilor (şi implicit demisia Guvernului).  

Constituţia subliniază dependenţa Guvernului faţă de Camera Deputaţilor, în cadrul unui regim parlamentar caracterizat prin echilibrul existent între puterea legislativă şi cea executivă. Principalele prevederi constituţionale care evidenţiază raporturile dintre Guvern şi Parlament sunt cele referitoare la alegerea Primului ministru şi a membrilor Guvernului de către Camera Deputaţilor, la răspunderea solidară a Guvernului, precum şi la dreptul Primului ministru de a solicita Preşedintelui Irlandei dizolvarea Camerei Deputaţilor. 

Puterea judecătorească


Conform Constituţiei, puterea judecătorească se exercită de către tribunalele de primă instanţă (tribunalele cu jurisdicţie locală şi limitată şi Înalta Curte) şi de Tribunalul de ultimă instanţă (Curtea Supremă). 

Toţi judecătorii sunt numiţi, simbolic, de Preşedintele Irlandei; ei sunt propuşi de către Guvern, pe baza recomandărilor făcute de o comisie independentă. Judecătorii sunt independenţi şi  inamovibili. Revocarea lor poate fi decisă, de către Camera Deputaţilor şi Senat, în caz de conduită necorespunzătoare sau de incapacitate.

Tribunalele cu jurisdicţie locală şi limitată includ tribunalele districtuale şi tribunalele de circuit. Cele 23 de tribunale districtuale au competenţa soluţionării cauzelor penale minore şi a celor civile de mică importanţă. Competenţa judecării cauzelor mai grave aparţine tribunalelor de circuit, care sunt în număr de 8. Tribunalele de circuit judecă toate infracţiunile penale (cu excepţia infracţiunilor de crimă, trădare, piraterie şi a infracţiunilor corelate), precum şi unele infracţiuni în materie civilă (care au o valoare de maximum 30.000 lire). Tribunalul de circuit este curte de apel pentru hotărârile pronunţate de tribunalele districtuale. 

Înalta Curte, instanţă având jurisdicţie penală şi civilă deplină, este formată din 24 de judecători. În soluţionarea cauzelor penale, Înalta Curte este cunoscută sub denumirea de Curtea Penală Centrală. Ea este curte de apel pentru hotărârile tribunalelor de circuit în cauzele civile. 

Legea prevede înfiinţarea de tribunale penale speciale ori de câte ori Guvernul apreciază că tribunalele obişnuite nu pot asigura administrarea eficientă a justiţiei, precum şi menţinerea păcii şi ordinii publice. 

Apelurile  împotriva hotărârilor penale ale Tribunalelor de circuit, ale Curţii Penale Centrale şi ale Tribunalelor penale speciale se adresează Curţii Penale de Apel, instanţă alcătuită din 3 judecători de la Înalta Curte şi de la Curtea Supremă.

În vârful ierarhiei judiciare se află Curtea Supremă. Compusă dintr-un preşedinte şi 7 judecători, Curtea Supremă soluţionează apelurile îndreptate împotriva hotărârilor Înaltei Curţi şi ale Curţii Penale de Apel.

Constituţia a conferit statutul de „Curte Constituţională” atât Curţii Supreme, cât şi Înaltei Curţi. Ambele instanţe sunt investite cu competenţa controlului constituţionalităţii proiectelor de lege, deciziile lor fiind unice şi irevocabile. Nu sunt supuse controlului de constituţionalitate proiectele de lege care conţin măsuri financiare, cele care conţin propuneri de amendare a Constituţiei  şi cele cu caracter urgent şi necesar pentru care Guvernul solicită aprobarea scurtării perioadei de examinare în cadrul Senatului. 


Consacrarea constituţională a principiului independenţei judecătorilor, însoţită de protecţiile instituţionale ample instituite de jurisprudenţă, asigură o separaţie netă a puterii judecătoreşti în raporturile cu puterea legislativă şi cu cea executivă.



Sistemul electoral


In Irlanda se organizează alegeri prezidenţiale (la 7 ani), legislative (la 5 ani), europene (la 5 ani), locale (la 5 ani sau când este cazul), precum şi referendumuri (ori de câte ori este nevoie).


Au drept de vot cetăţenii irlandezi  şi persoanele  rezidente prevăzute de  lege, care au împlinit vârsta de 18 ani.


Sistemul electoral este un sistem de reprezentare proporţională bazat pe votul unic transferabil (scrutin preferenţial cu report de voturi). Este un sistem electoral complex, care permite alegătorilor ierarhizarea preferinţelor pe o listă de candidaţi.


In fiecare circumscripţie, pe buletinul de vot, în care se indică, în ordine alfabetică, numele, adresa şi profesia candidaţilor, alegătorul îşi exprimă ordinea preferinţelor. Numărul minim de voturi necesar pentru alegerea unui candidat trebuie să corespundă cu coeficientul electoral, calculat după metoda Droop.
 


La prima numărătoare se iau în consideraţie doar voturile exprimate pentru prima preferinţă.


Atunci cînd un candidat întruneşte sau depăşeşte coeficientul electoral şi este declarat ales, surplusul său de voturi este transferat candidatului aflat pe locul imediat următor în preferinţele electorilor. Operaţiunea de reportare a voturilor se repetă până când numărul candidaţilor care au obţinut coeficientul electoral este egal cu numărul de mandate atribuite circumscripţiei respective.


Dacă nici unul din candidaţi nu întruneşte coeficientul electoral, se elimină candidatul cu cele mai puţine voturi. Se trece la cea de-a doua numărătoare, după ce voturile candidatului eliminat au fost transferate candidaţilor situaţi pe locul doi  în preferinţele electorilor. Se continuă, în acelaşi mod, eliminarea candidaţilor cu cele mai puţine voturi şi reportarea voturilor lor candidaţilor care urmează în ordinea preferinţelor, până când unul din candidaţi obţine coeficientul electoral.


In ce priveşte alegerile prezidenţiale, Constituţia prevede sistemul reprezentării proporţionale pe baza votului  uninominal unic transferabil (cu excepţia cazului în care există o majoritate absolută de voturi). 


Alegerile generale din anul 2002


Pentru câştigarea celor 165 de mandate (un mandat fiind atribuit automat Preşedintelui Republicii) au participat la alegeri 450 de candidaţi. S-au prezentat la urne circa 3 milioane de irlandezi (63%), rata de participare fiind mai scăzută decât cea de la alegerile din 1997. 


Reprezentarea partidelor politice în Camera Deputaţilor:  Partidul Fianna Fáil-81 locuri (41,5%); Partidul Fine Gael-31 locuri (22,5%); Partidul Laburist- 21 locuri (10,8%); Partidul Democraţilor Progresişti - 8 locuri (4,0%); Partidul Verzilor-6 locuri (3,8%);  Partidul Sinn Fein-5 locuri (6,5%); Partidul Socialist-1 loc; alte partide-13 locuri.

Reprezentarea partidelor politice în Senat: Partidul Fianna Fáil-30 locuri;  Partidul Fine Gael-15 locuri; Partidul Laburist-5 locuri; Independenţi-5 locuri;  Partidul Democraţilor Progresişti 4 locuri; alte partide-1 loc. 

Partidul Fianna Fail a obţinut 81 de mandate (41,5%), iar premierul Bertie Ahern continuă, ca şi în mandatul precedent, să conducă un guvern de coaliţie. 

Cu doar 31 de mandate, Partidul Fine Gael a suferit o înfrângere dureroasă, pierzând aproape jumătate (23) din locurile deţinute în Camera Deputaţilor. In urma acestui eşec, preşedintele partidului, Michael Noonan a demisionat imediat.

Partidul Laburist, al doilea partid de opoziţie, s-a apropiat, cu cele 21 de locuri, de rivalul său, Partidul Fine Gael.

Puternic întărit de succesul electoral din Irlanda de Nord (unde această formaţiune este reprezentată, în urma alegerilor din iunie 2001, în Guvernul autonom din Ulster), Partidul Sinn Fein a provocat o mare surpriză la alegerile legislative din 2002, obţinând 5 mandate (faţă de 1 în precedentul legislativ).

Partidul Verzilor a obţinut 6 locuri, de 3 ori mai multe decât la alegerile precedente.

Guvernul actual


Structurile funcţionale ale Guvernului sunt Departamentele de stat  (echivalente ministerelor din alte ţări).

- Departamentul Primului ministru Bartholomew (Bertie) Patrick, AHERN ( Partidul Fianna Fáil)

- Departamentul întreprinderilor, comerţului şi muncii; viceprim-ministru Mary HARNEY (Partidul Democraţilor Progresişti)


- Departamentul apărării; ministru Michael SMITH (Partidul Fianna Fáil)


- Departamentul finanţelor; ministru Charlie McCREEVY (Partidul Fianna Fáil)

- Departamentul agriculturii şi alimentaţiei; ministru Joe WALSH (Partidul Fianna Fáil)
- Departamentul afacerilor externe; ministru Brian COWEN (Partidul Fianna Fáil)

-  Departamentul educaţiei şi ştiinţei; ministru Noel DEMPSEY (Partidul Fianna Fáil)

- Departamentul comunicaţiilor, marinei şi resurselor naturale; ministru Dermot AHERN (Partidul Fianna Fáil)

- Departamentul artelor, sportului şi turismului; ministru John O’DONOGHUE (Partidul Fianna Fáil)

- Departamentul sănătăţii şi copiilor; ministru Micheál MARTIN (Partidul Fianna Fáil)
- Departamentul transporturilor; ministru Seamus BRENNAN (Partidul Fianna Fáil)

- Departamentul justiţiei, egalităţii şi reformei justiţiei; ministru Michael McDOWELL (Partidul Democraţilor Progresişti)
- Departamentul mediului şi guvernării locale; ministru Martin CULLEN ( Partidul Fianna Fáil)
-  Departamentul pentru comunităţi, probleme rurale şi de patrimoniu; ministru Eamon Ó CUIV ( Partidul Fianna Fáil)

- Departamentul protecţiei sociale şi familiei; ministru Mary COUGHLAN (Partidul Fianna Fáil)
Partidele politice



Sistemul actual al partidelor politice îşi are originea în lupta Irlandei pentru independenţă faţă de Marea Britanie şi pentru emancipare naţională. De la obţinerea independenţei Irlandei în 1922, Partidul Republican (Fianna Fáil) şi Partidul Irlanda Unită (Fine Gael) au constituit cele mai semnificative prezenţe în viaţa politică irlandeză. Principalele partide politice parlamentare sunt: Fianna Fail, Fine Gael, Partidul Laburist, Partidul Democraţilor Progresişti, Partidul Stângii Democrate şi Partidul Verzilor.


Partidul Republican (Fianna Fáil - F.F) 


Fondat în 1926 de Eamon de Valera, Partidul Republican (Fianna Fail- Soldaţii destinului) este cel mai important partid politic din Irlanda. 


Partid naţionalist de centru-dreapta, aflat la putere din 1987, el are cel mai mare număr de reprezentanţi în Parlament. A fost partid de guvernământ în perioadele 1932-1948, 1951-1954, 1957-1973, 1977-1981, 1982.


Principalii lideri: Eamon de Valera, Sean Lemass, Jack Lynch, Charles Haughey, Albert Reynolds. 

Programul politic al partidului are ca obiective asigurarea securităţii şi unităţii Irlandei ca republică independentă, reinstaurarea limbii irlandeze ca limbă naţională, dezvoltarea naţională în concordanţă cu tradiţiile şi idealurile irlandeze, precum şi asigurarea unui trai decent pentru poporul irlandez.


Principalele sale realizări au fost consolidarea independenţei Irlandei, promulgarea Constituţiei din 1937, menţinerea neutralităţii Irlandei în cel de-al doilea război mondial, consolidarea bazei industriale a ţării, reforma agrară (prin redistribuirea terenurilor agricole), construcţia de locuinţe şi programele de asistenţă socială, negocierile pentru aderarea ţării la Piaţa Comună Europeană şi la Uniunea Europeană, atragerea de fonduri structurale de la U.E, atragerea masivă de investiţii străine directe în servicii şi industrie. In perioada 1992-1994, Albert Reynolds, şeful guvernului de coaliţie (al cărui partener principal era Fianna Fail) a semnat împreună cu premierul britanic John Major, „Declaraţia Comună de pace pentru Irlanda de Nord”.


Partidul este membru al Grupului Uniunea pentru Europa Naţiunilor din cadrul Parlamentului European.


Din 1994, preşedintele Partidului Fianna Fáil este Bertie Ahern.

Partidul Irlanda Unită (Fine Gael – F.G.)


Partidul Fine Gael a fost înfiinţat în 1933, prin fuziunea câtorva partide mici (Cumainn na nGaedheal - Societatea Irlandezilor, Centre Party - Partidul Central şi Blueshirts  - Partidul Cămăşile albastre).  

Partid de dreapta, Fine Gael este continuatorul politicii Partidului Cumainn na nGaedheal de promovare a  naţionalismului irlandez în sens larg.

A fost partid de guvernământ în perioadele 1948-1951, 1954-1957, 1973-1977, 1982-1983, 1983-1987, iar în perioada 1994-1997 a constituit partenerul principal al coaliţiei guvernamentale.

Principalii lideri: Dr.Garret FitzGerald, Alan Dukes, John Bruton, Michael Noonan.


Politica sa are la bază principiile încurajării iniţiativei private în economie, în condiţiile unei justiţii sociale care să permită reprezentarea populară în luarea deciziilor. De asemenea, partidul promovează o politică de reconciliere cu populaţia din Irlanda de Nord. 


Strategia de dezvoltare economică a partidului prevede abordarea planificată a dezvoltării economice şi anularea efectelor recesiunii, încurajarea şi susţinerea financiară de către stat a iniţiativei economice private. Ca obiective de interes imediat, partidul şi-a propus să promoveze accesul tinerilor şi femeilor la luarea deciziilor politice, introducerea unui sistem echitabil de impozitare, asigurarea egalităţii de şanse în domeniul educaţiei, precum şi menţinerea actualelor forme de protecţie socială prevăzute pentru categoriile defavorizate.


Adept al unificării şi extinderii U.E., Fine Gael este membru al Partidului Popular European (al doilea partid european ca mărime) din cadrul Parlamentului European.

Din iunie 2002, preşedintele partidului este Enda Kenny.


Partidul Democraţilor Progresişti (Progressive Democrats – P.D.)

Partid de orientare liberală, a fost înfiinţat, în 1985, de către Desmond O’Malley şi Mary Harney, care au dorit să ofere alegătorilor o alternativă nouă şi realistă în viaţa politică a ţării.


A participat la guvernare în perioadele 1989-1992, 1997-2002. La alegerile din 2002, partidul a avut un program comun cu Partidul Fianna Fáil, alături de care guvernează în prezent. Obiectivele programului erau: asigurarea păcii în Irlanda prin deplina implementare a Acordului din Vinerea Mare; integrarea politică şi economică a Irlandei în structurile Uniunii Europene; menţinerea ratei de creştere economică şi a unei rate scăzute a inflaţiei; dezvoltarea regională echilibrată prin implementarea Strategiei Naţionale Teritoriale; îmbunătăţirea continuă a vieţii cetăţenilor; protejarea şi dezvoltarea culturii irlandeze.


Pat Cox, actualul preşedinte al Parlamentului European, este membru al Partidului Democraţilor Progresişti.

 Din 1993, preşedintele partidului este Mary Harney.


Partidul Laburist (The Labour Party – L.P.) 


A fost fondat, în 1912, de James Connoly, Jim Larkin şi William O’Brien cu ocazia Congresului Sindicatelor Irlandeze. Cel mai vechi partid de pe scena politică irlandeză, Partidul Laburist are o orientare de centru-stânga.  La acest partid sunt afiliate 12 sindicate, respectiv 50% din numărul sindicaliştilor irlandezi.  Este membru al Internaţionalei Socialiste. 


De la înfiinţarea sa, Partidul Laburist a făcut parte din mai multe coaliţii guvernamentale: 1948-1951, 1954-1957, 1973-1977, 1982-1983, 1983-1987. Dintre acestea, cea mai reprezentativă a fost participarea la guvernul care, în 1995, a încheiat, împreună cu Guvernul Marii Britanii, Acordul de pace pentru Irlanda de Nord.


Principalii lideri: Tom Johnson, T.J. O’Connell, William Norton, Brendan Corish, Frank Cluskey, Michael O’Leary, Dick Spring, Ruairi Quinn.


In 1990, Mary Robinson, candidată a parlamentarilor laburişti pentru funcţia de preşedinte, a câştigat alegerile şi a devenit Preşedinte al Irlandei. Este pentru prima oară de la proclamarea independenţei când şeful statului irlandez este o femeie, fiind în acelaşi timp primul Preşedinte care nu este membru al Partidului Fianna Fáil.


Partidul militează pentru o societate liberă de exploatare, guvernată de principiile democraţiei, egalităţii, participării şi cooperării între toate clasele sociale.

Partidul Laburist este membru al Grupului Partidului Socialist European  din cadrul Parlamentului European.

Preşedintele partidului este, din octombrie 2002, Pat Rabbitte.


Partidul Stângii Democrate (The Democratic Left – D.L.)


A fost fondat în 1992. Stânga Democrată a participat la guvernare ca parte a coaliţiei formate în decembrie 1994.


Obiectivele principale ale acestui partid sunt: dezvoltarea unei societăţi de orientare socialistă, prin eliminarea inegalităţii, sărăciei şi excluderii sociale; implementarea principiilor unei societăţi creative egalitare; menţinerea poziţiei de „neutralitate pozitivă” a Irlandei în arhitectura de securitate globală actuală.


Stânga Democrată consideră că nici abordarea tradiţional unionistă şi nici cea tradiţional naţionalistă nu pot promova soluţii viabile pentru stabilizarea situaţiei din Irlanda de Nord. In consecinţă, partidul optează pentru „a treia cale”, bazată pe recunoaşterea şi respectarea celor două curente   ideologice, exprimându-şi sprijinul pentru un proces decizional în cadrul căruia rolul principal să revină majorităţii ponderate de la nivelul autorităţii centrale şi locale.


Partidul sprijină dezvoltarea ţării în cadrul structurilor U.E., dar se opune transformării U.E. într-o superputere militară.


Liderul acestui partid este, din 1992, Proinsias DeROSSA.

Partidul Verzilor (The Green Party – G.P.)


Având iniţial denumirea de Partidul Ecologist, acest partid a fost fondat în 1982, sub forma unei alianţe între unele mişcări politice şi grupuri protestatare de orientare ecologică. Din 1986, denumirea lui este Partidul Verzilor.


Deşi cu pondere minoră pe scena politică irlandeză, partidul se bucură de simpatia electoratului. El a obţinut primul succes în 1989, când un membru al partidului a fost ales în Parlament. A urmat apoi o serie de succese în alegerile locale şi alegerea, în 1994, a doi membri ai Partidului Verzilor în Parlamentul European. 

Este membru activ al Grupului Verzilor – Alianţa Liberă Europeană din Parlamentul European, alături de care militează pentru o lume mai justă şi mai ecologică.


Cele 7 principii de bază ale activităţii partidului, stabilite încă de la înfiinţarea sa de către Christopher Fettes, sunt: eliminarea caracterului distructiv al impactului societăţii asupra mediului; conservarea resurselor naturale, condiţie vitală pentru o societate durabilă; creşterea importanţei procesului decizional local; cooperarea la toate nivelurile societăţii; responsabilitatea întreţinerii planetei Pământ; menţinerea păcii; eliminarea sărăciei mondiale, prin redistribuirea resurselor planetei.

 
Liderul Partidului Verzilor este, din 2001, Trevor Sargent.


Partidul Sinn Féin (S.F. -Noi înşine)  

Creat în 1905, de către Arthur Griffith, prin reunirea mai multor federaţii naţionaliste, Sin Féin  este un partid naţionalist de stânga. El militează pentru eliminarea dominaţiei britanice asupra Irlandei, unificarea statului, chiar pe cale revoluţionară, şi crearea unei republici socialiste, democratice, care să reunească toate cele 32 de comitate.

Angajamentele politice ale partidului vizează crearea unei noi Irlande, caracterizată de o dezvoltare socială şi economică susţinută, de o democraţie reală, de participare, egalitate şi dreptate la toate nivelurile economiei şi ale societăţii şi de o pace durabilă care să aibă la bază unitatea de scop şi acţiune.

In realizarea acestor obiective, partidul sprijină implementarea Acordului din Vinerea Mare. 


Gerry Adams este liderul acestui partid din 1983. 

Economia


În ultimii 10 ani, economia Irlandei a fost cea mai dinamică economie din Europa, rata creşterii economice fiind de 3 ori mai mare decât media la nivelul ţărilor membre U.E. Supranumită „Tigrul Galic”, Irlanda a înregistrat vreme de un deceniu niveluri mari de creştere economică, o rată a şomajului mai mică de 5% şi excedente bugetare care, în anul 2001, au ajuns la 1,2 miliarde euro. 


În calitate de membru al Uniunii Europene şi beneficiind de accesul la fondurile pentru coeziune socială şi la fondurile structurale pentru dezvoltarea regiunilor mai puţin favorizate, Irlanda a realizat progrese rapide în agricultură, industrie şi servicii. Pînă în 1999, Irlanda a beneficiat anual de fonduri structurale de peste 1 milion de lire irlandeze. În planul de dezvoltare pe perioada 1994–1999, au fost prevăzute cheltuieli de investiţii cifrate la 20 miliarde lire irlandeze, din care 8 miliarde au provenit din fondurile U.E., 8 miliarde din bugetul destinat investiţiilor şi 4 miliarde din sectorul privat.


Un rol important în evoluţia economică a Irlandei l-au avut programele de parteneriat consensual în conducerea economiei. Realizate între Guvern şi partenerii sociali (sindicate şi patronate), acestea au condus la: echilibru industrial; creşteri salariale moderate; reducerea progresivă a taxelor; stăpânirea inflaţiei şi evitarea apariţiei spiralei salarii-preţuri; un proces susţinut de creare de noi locuri de muncă. În acest sens, „Programul pentru prosperitate şi echitate în perioada 2000-2002”, încheiat între Guvern şi partenerii sociali, prevedea creşteri salariale nete de până la 25%.


Cel mai semnificativ indicator al acestei spectaculoase dezvoltări economice îl constituie evoluţia produsului intern brut, a cărui valoare, la sfârşitul anului 2001, era de 115,4 miliarde euro, ceea ce echivalează cu o creştere anuală de 6,8% (produsul intern brut pe cap de locuitor fiind de 29.590 euro). 


Structura economică a Irlandei este tipică unei ţări industrializate, o pondere deosebită având-o sectorul serviciilor. In anul 2000, la formarea P.I.B., rata de participare a serviciilor a fost de 58%, a sectorului industrial de 38% şi a agriculturii de 4%. 


În sectorul serviciilor lucrează peste 60% din populaţia activă a Irlandei. În ultimii ani, alături de serviciile din domeniile consacrate (comerţ, asigurări şi finanţe, transport şi telecomunicaţii), s-a dezvoltat semnificativ sectorul serviciilor internaţionale, îndeosebi al serviciilor financiare internaţionale. 

Statul irlandez a oferit multiple facilităţi companiilor financiare internaţionale care îşi desfăşoară activitatea pe teritoriul acestei ţări: regim special al taxelor, impozitelor şi beneficiilor, chirii mici, forţă de muncă calificată asigurată pe plan local etc.). 


Sectorul industrial. Irlanda dispune de variate resurse ale subsolului (zinc, plumb, argint, aur, mercur, pirită, turbă), precum şi de importante rezerve de gaze naturale şi ţiţei.  Industria de prelucrare, concentrată în 3 mari zone industriale (Dublin, Cork, Shannon) a devenit principalul sector economic. Pe lângă ramurile tradiţionale (alimentară şi textilă) ori dezvoltate ulterior, în ultima vreme, o dezvoltare deosebită au cunoscut-o industria producătoare de echipamente informatice, industria electronică şi industria farmaceutică.


În 2001, rata de creştere a producţiei industriale a fost de 6,5%. 

Forţa de muncă concentrată în sectorul industrial reprezenta, în anul 2000, 29% din totalul de 1,8 milioane persoane active.

Sectorul agricol. Din suprafaţa totală a ţării, 4,4 milioane ha reprezintă suprafaţă agricolă (cca 64%), iar 650.000 ha (cca 9,4%) aparţin fondului silvic. Din totalul suprafaţei agricole, 80% sunt păşuni şi fîneţe, 11%  este teren cultivat cu plante furajere, iar 9% este teren destinat cultivării de produse cerealiere.

In anul 2001, procentul de participare a agriculturii şi sectorului agroalimentar la formarea produsului intern brut a fost de peste 9% (faţă de 4% în anul 2000).
Principali indicatori agricoli în anul 2001:

- producţia totală de cereale: 2.018 mii tone, din care 663 mii tone grâu, 139 mii tone ovăz şi 1.216 mii tone orz; 

- producţia de cartofi: 442 mii tone, iar cea de sfeclă de zahăr de 1.522 mii tone;


- şeptelul: 6,5 milioane vaci (producţia de carne 597.000 tone), 4,9 milioane oi (producţia de carne 77.000 tone) şi 1,6 milioane porci (producţia de carne 238.000 tone); 


- produsele lactate: 5.184 milioane litri lapte şi 135.500 tone  unt.

In 2001, producţia agricolă brută a fost evaluată la 4.876 milioare euro.


În totalul exporturilor irlandeze, exporturile realizate din agricultura primară reprezintă 3,9%, iar cele realizate din sectorul agroalimentar 7,3%; valoarea exporturilor agro-alimentare a fost estimată la  6.590 milioane euro.


 Din totalul populaţiei active, forţa de muncă ocupată  în agricultura primară  a reprezentat 6,6%, iar cea din sectorul agroalimentar  9,7%. 


Comerţul exterior. In anul 2001, valoarea exporturilor a fost de 75,9 miliarde dolari.  Mărfurile exportate au constat îndeosebi în echipamente şi maşini, computere, produse chimice, farmaceutice, produse din carne, animale vii; principalii parteneri de export au fost ţările membre U.E. şi SUA .


Pentru produsele importate, în valoare de 49,5 miliarde dolari şi constând în echipamente informatice, maşini, produse chimice, petrol şi produse petroliere, textile, îmbrăcăminte, partenerii de import au fost ţările membre U.E., SUA, Japonia.


Şi în anul 2001, balanţa comercială a Irlandei a continuat să fie excedentară, valoarea exporturilor (92.523 milioane euro) depăşind cu 35.346 milioane euro valoarea importurilor (57.177 milioane euro).

� Preşedintele Marz McAleese şi-a anunţat, la 14 septembrie 2004, candidatura pentru un nou mandat în fruntea statului, ca independent. La alegerile prezidenţiale din data de 1 octombrie, a fost declarată aleasă pentru următorul mandat prezidenţial. (Ca urmare a lipsei de contracandidaţi, alegerile programate pentru 22 octombrie au fost anulate.


� Limbă indo-europeană, cea mai veche dintre limbile celtice, irlandeza aparţine grupului gaelic. Foloseşte un alfabet propriu, având la origine scrierea latină din secolul al VIII-lea. In prezent, irlandeza este limba vorbită numai în anumite regiuni (cu precădere pe coasta de vest), de un număr de aproximativ 100.000 locuitori.


� Deşi susţine întărirea instituţiilor U.E. şi a adoptat moneda unică, este singura ţară din Uniune care a organizat referendum pentru ratificarea Tratatului de la Nisa. Populaţia Irlandei s-a pronunţat în favoarea Tratatului de la Nisa (63%) doar la cel de-al doilea referendum organizat la 19 octombrie 2002; la primul referendum, care a avut loc la 7 iunie 2001, Tratatul a fost respins.


� Mandatele sunt repartizate după cum urmează: în 12 circumscripţii sunt aleşi 3 deputaţi/circumscripţie;  în 15 circumscripţii, 4 deputaţi/circumscripţie, iar în 14 circumscripţii, 5 deputaţi/circumscripţie.


� Pentru adoptarea unui proiect de lege, Regulamentul fiecărei Camere prevede 5 etape (stages): depunerea proiectului de lege la Cameră; discutarea generală a proiectului de lege în şedinţă publică; examinarea acestuia de către o comisie de specialitate; discutarea, în şedinţă plenară, a amendamentelor propuse de comisia de specialitate; o nouă discutare în care se iau în consideraţie toate modificările aduse textului.





� Coeficientul electoral se calculează după următoarea formulă:


	� EMBED Equation.3  ���


în care B reprezintă numărul total al buletinelor valabil exprimate, iar S numărul de mandate atribuite. De exemplu, coeficientul electoral la un total de 40.000 buletine într-o circumscripţie în care au fost atribuite 4 mandate, este de 8.001. Se poate constata că doar 4 candidaţi pot obţine acest coeficient.

